OORWINNING OOR DIE SLANG - Afrikanervolksparty
Gepubliseer op 02 Desember 2018 | Geskryf deur Hannes Ollewagen | | | Trefslae: 175
Die Slang waarvan ons in die Woord lees, het ook van die eerste mense se bestaan af groot skade aan die mens se lewe kom berokken. En dit het nie by Adam en Eva gestop nie. Hy sou inderdaad die mens gedurig opsoek om hom aan die hakskeen te byt en te laat struikel terwyl die mens die wete sou koester dat hy sy kop moet vermorsel. Hy sou dit moes doen sodat hy wat die Slang is nie sal voortgaan om hom verder leed aan te doen nie.
Christus is aan die vloekhout opgehang, maar Hy het nie daar gebly nie. Hy is deur God opgewek en het oor die slang getriomfeer. Hy het as Oorwinnaar uit die stryd getree en die sonde aan die vloekhout vasgeslaan. Hy, Jesus Christus – Seun van die mens – was die Een wat dit wat God in Gén. 3:15 uitgespreek het, vervul het.
“...Hý sal jou die kop vermorsel, ....” Hy het van God uitgegaan om ons van hierdie mag te verlos waarteen ons as mense nie opgewasse is nie. “Aangesien die kinders dan vlees en bloed deelagtig is, het Hy dit ook op dieselfde manier deelagtig geword, sodat Hy deur die dood hom tot niet kon maak wat mag oor die dood het – dit is die duiwel – en almal kon bevry wat hulle hele lewe lank uit vrees vir die dood aan slawerny onderworpe was.” (Heb. 2:14&15).
Ons as mense is magteloos teen die vernietigende mag van die Slang se gif. Wanneer ons egter in die geloof leef en deur die Heilige Gees van God gelei en ondersteun word, sál ons ook die Satan se kop vermorsel. Moenie na die vloekhout kyk en dink aan ‘n “magtelose Jesus” wat daar hang nie. Kyk eerder daarna en dink daaraan dat Jesus Christus daardeur vir ons redding en oorwinning gebring het in ons magteloosheid teen die sonde! Daar het deur Sy wonde vir ons genesing gekom. En deur Sy Gees kom daar vir ons oorwinning!